b'\n_START_ARTICLE_\nDr\xc5\xbeavica Pti\xc4\x8djestra\xc5\xa1ilna\n_START_PARAGRAPH_\nDr\xc5\xbeavica Pti\xc4\x8djestra\xc5\xa1ilna je ve\xc4\x8dplastno umetni\xc5\xa1ko delo Milene Kosec, izra\xc5\xbeeno kot izmi\xc5\xa1ljena dr\xc5\xbeava v obliki javnih dogodkov, razstav in v pisani besedi. Gre za preplet resni\xc4\x8dnosti in domi\xc5\xa1ljije, dru\xc5\xbebenega in osebnega, \xc5\xbeenskega in mo\xc5\xa1kega. Zanjo je zna\xc4\x8dilno raziskovanje kompleksnosti \xc5\xbeivljenja skozi (osebni) predmetni svet z \xc5\xbeenskimi o\xc4\x8dmi in kriti\xc4\x8dna dr\xc5\xbea z dobr\xc5\xa1no mero samoironije.\n_START_SECTION_\nOsnovna dejstva\n_START_PARAGRAPH_\nDr\xc5\xbeavica Pti\xc4\x8djestra\xc5\xa1ilna je bila javnosti prvi\xc4\x8d predstavljena 14. maja 1992 na zelenjavnem vrtu Vile Katarina v Ljubljani. Ustanovni dogodek je bil izveden ob pomo\xc4\x8di \xc5\xa1tevilnih naklju\xc4\x8dnih sodelavcev. Ob vstopu v Dr\xc5\xbeavico so obiskovalci dobili \xc4\x8dastno dr\xc5\xbeavljanstvo s pti\xc4\x8djestra\xc5\xa1ilnim EM\xc5\xa0O-jem._NEWLINE_Dr\xc5\xbeavljani se imenujejo Pti\xc4\x8djestra\xc5\xa1ilke in Pti\xc4\x8djestra\xc5\xa1ilci. Ljudje so po zakonu izena\xc4\x8deni z avtohtonimi prebivalci in z njimi tvorijo mikronarod._NEWLINE_Oblika vladavine je kvadratno-okrogla. Uradna jezika sta pti\xc4\x8djestra\xc5\xa1ilni in slovenski._NEWLINE_Sodi med najmanj\xc5\xa1e dr\xc5\xbeavice na svetu. Meri 3 x 3 m ali 9 m\xc2\xb2. Najvi\xc5\xa1ji vrh je \xc4\x8drna luknja. \xc4\x8cas je spirala na krogli._NEWLINE_Dr\xc5\xbeavi\xc4\x8dini simboli so: zastava, \xc5\xbeig (izdelala Wang Huiqin) in himna (avtor Borut Savski)._NEWLINE_Denarna enota je 1KZ = eno koruzno zrno, 500KZ = en koruznik._NEWLINE_Menjalni te\xc4\x8daj: 239SIT-ih (ena koruzna konzerva) = 1eu._NEWLINE_Dr\xc5\xbeavne funkcije: Milena Kosec je uradno poobla\xc5\xa1\xc4\x8dena posve\xc4\x8denka, Bogdana Herman je zaslu\xc5\xbena dr\xc5\xbeavi\xc4\x8dina umetnica._NEWLINE_V \xc4\x8dasu kulturne zasedbe nekdanje voja\xc5\xa1nice na Metelkovi je imela Dr\xc5\xbeavica Pti\xc4\x8djestra\xc5\xa1ilna Dr\xc5\xbeavi\xc4\x8dino kapelico posve\xc4\x8deno Modrosti v eni od celic nekdanjih zaporov (sedaj Hostel Celica).\n_START_SECTION_\nDokumenti in publikacije\n_START_PARAGRAPH_\nOb manifestativnih dogodkih Dr\xc5\xbeavice Pti\xc4\x8djestra\xc5\xa1ilne so bili izdani pomembni dokumenti, prilo\xc5\xbenostni letaki, \xc4\x8dasopis Novice Pti\xc4\x8djestra\xc5\xa1ilne in publikacije: Dr\xc5\xbeavi\xc4\x8dina kronika, Letopis prvega brez\xc4\x8dasja...'